Die musiekgroep Spoegwolf het nog ŉ bendelid bygekry nadat Moskou du Toit se babaseuntjie onlangs sy opwagting gemaak het.
Die seuntjie is na sy oupagrootjies vernoem. Moskou het sy naam van sy oupa af gekry, en wou dit graag weer na sy seun oordra. Mpumelelo is ook Bianca se oupa se naam.
“As ek aan hom dink, is daar nie woorde om te beskryf hoeveel genot hy vir ons gee nie. Hierdie nuwe lewe is die beste ding wat bestaan,” sê hy.
“Hy is die rustigste baba ooit. Hy huil amper glad nie. Dis snaaks, mense praat altyd van hoe die baba die ouers wakker maak, maar ons maak eintlik vir hom wakker,” skerts hy.
Moskou en Bianca pas goed aan by die nuwe roetine en vertel dat hulle gisteraand vir die eerste keer vier uur lank kon slaap, waaroor hulle baie bly is.
“Hy het sterk hande en groot voete. Hy kan ook klaar sy nek oplig. So, hy gaan klomp dinge kan doen – hy is sterk. Hy gaan lekker musiek kan maak en skaak speel. Enigiets wat hy wil doen, wil ek vir hom gee. Ek wil vir hom die hele wêreld gee,” sê hy.